Document ID: 32008D0428

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Ιουνίου 2008
για τον καθορισμό της κοινοτικής χρηματοδοτικής συμμετοχής στις δαπάνες που πραγματοποιήθηκαν στο πλαίσιο των έκτακτων μέτρων που ελήφθησαν για την καταπολέμηση της ψευδοπανώλης των πτηνών στο Ηνωμένο Βασίλειο το 2005
[κοινοποιηθείσα υπό τον αριθμό Ε(2008) 2411]
(Το κείμενο στην αγγλική γλώσσα είναι το μόνο αυθεντικό)
(2008/428/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 4 παράγραφος 2,
Εκτιμώντας τα ακόλουθα:
(1)
Το 2005 εκδηλώθηκαν στο Ηνωμένο Βασίλειο εστίες ψευδοπανώλης των πτηνών. Η εμφάνιση της νόσου εγκυμονούσε σημαντικό κίνδυνο για το ζωικό κεφάλαιο της Κοινότητας.
(2)
Για την πρόληψη της εξάπλωσης της νόσου και για την όσο το δυνατόν ταχύτερη εκρίζωσή της, η Κοινότητα πρέπει να συμβάλει οικονομικά στις επιλέξιμες δαπάνες που πραγματοποίησε το κράτος μέλος στο πλαίσιο των έκτακτων μέτρων που έλαβε για την καταπολέμηση της νόσου, όπως προβλέπει η απόφαση 90/424/ΕΟΚ.
(3)
Σύμφωνα με την απόφαση 2006/602/ΕΚ της Επιτροπής, της 6ης Σεπτεμβρίου 2006, σχετικά με τη χρηματοδοτική συμμετοχή της Κοινότητας στο πλαίσιο των έκτακτων μέτρων που ελήφθησαν για την καταπολέμηση της ψευδοπανώλης των πτηνών στο Ηνωμένο Βασίλειο το 2005 (2), η χρηματοδοτική συμμετοχή ανέρχεται στο 50 % των επιλέξιμων για κοινοτική χρηματοδότηση δαπανών, με σκοπό την υλοποίηση των μέτρων που ελήφθησαν για την καταπολέμηση της εν λόγω εστίας.
(4)
Δυνάμει της εν λόγω απόφασης, η κοινοτική χρηματοδοτική συμμετοχή καταβάλλεται κατόπιν του αιτήματος που υπέβαλε το Ηνωμένο Βασίλειο στις 11 Ιουνίου 2007 και βάσει των συνοδευτικών εγγράφων που αναφέρονται στο άρθρο 7 του κανονισμού (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ (3) του Συμβουλίου.
(5)
Λαμβανομένων υπόψη των ανωτέρω, πρέπει τώρα να καθοριστεί το συνολικό ποσό της κοινοτικής χρηματοδοτικής συμμετοχής για τις πραγματοποιηθείσες επιλέξιμες δαπάνες που συνδέονται με την εκρίζωση της ψευδοπανώλης των πτηνών στο Ηνωμένο Βασίλειο το 2005.
(6)
Με βάση τα αποτελέσματα των επιθεωρήσεων που διενεργήθηκαν από την Επιτροπή σύμφωνα με τους κοινοτικούς κανόνες στον κτηνιατρικό τομέα και τους όρους χορήγησης κοινοτικής χρηματοδοτικής συμμετοχής, δεν μπορεί να αναγνωριστεί ως επιλέξιμο ολόκληρο το ποσό των δαπανών που υποβλήθηκαν.
(7)
Οι παρατηρήσεις της Επιτροπής, η μέθοδος υπολογισμού των επιλέξιμων δαπανών και τα τελικά συμπεράσματα ανακοινώθηκαν στο Ηνωμένο Βασίλειο γραπτώς στις 21 Δεκεμβρίου 2007.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συνολική κοινοτική χρηματοδοτική συμμετοχή για την κάλυψη των δαπανών που συνδέονται με την εκρίζωση της ψευδοπανώλης των πτηνών στο Ηνωμένο Βασίλειο το 2005 δυνάμει της απόφασης 2006/602/ΕΚ καθορίζεται σε 75 958,12 ευρώ.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βόρειας Ιρλανδίας.
Βρυξέλλες, 9 Ιουνίου 2008.

Labels: 18
15
19
6